**Koncepcijas par mazo uzņēmumu nodokļa maksāšanas režīmu konsolidāciju un vienkāršošanu kopsavilkums**

Saskaņā ar Pasākumu plānu ēnu ekonomikas apkarošanai un godīgas konkurences nodrošināšanai 2010.-2013.gadam Finanšu ministrija izstrādāja koncepciju, kurā izvērtēja pastāvošos nodokļu režīmus mazajiem uzņēmumiem, kā arī sagatavoja priekšlikumus to konsolidācijai un vienkāršošanai.

Intensitāte uzņēmumu darbībai ēnu ekonomikā Latvijā joprojām ir vērtējama kā vidēji augsta un augsta. Tas lielā mērā liecina, ka esošie nodokļu režīmi nav efektīvi un neveicina ēnu ekonomikas mazināšanos. Tajā pašā laikā pētījumi liecina, ka iedzīvotāji vēlas labprātīgi maksāt nodokļus, tādēļ ir iespējams izvēlēties labprātīgas nodokļu nomaksas stratēģiju, un kā viena no metodēm varētu būt vienkāršoto nodokļu režīmu izmantošana.

No iedzīvotāju ienākuma nodokļa (turpmāk – IIN) maksātājiem, kas veic reālu saimniecisko darbību (turpmāk – s/d), pēdējo gadu laikā aptuveni 99% maksātāju apgrozījums nepārsniedz 35 000 latu, tādējādi tieši šos maksātājus pamatoti var uzskatīt par vienkāršoto nodokļu režīmu galveno mērķauditoriju. Absolūtos skaitļos Latvijā ir aptuveni 50-60 tūkstoši IIN maksātāju – s/d veicēju, no kuriem tikai aptuveni puse (32-33 tūkstoši ) gūst arī pozitīvu apliekamo ienākumu. Savukārt no s/d veicējiem, kas gūst apliekamo ienākumu, apgrozījums virs 35 000 latu ir tikai 200-400 s/d veicējiem. Tādējādi potenciālais vienkāršoto nodokļu režīmu piemērotāju skaits ir ļoti liels. Pašreiz Latvijā līdztekus vispārējai IIN un uzņēmumu ienākuma nodokļa (turpmāk – UIN) maksāšanas kārtībai jau pastāv vairāki vienkāršotie nodokļu režīmi – patentmaksa, fiksētais ienākuma nodoklis, mikrouzņēmumu nodoklis.

Analizējot pastāvošo situāciju, koncepcijas izstrādes gaitā tika formulēti šādi sasniedzamie mērķi:

1. Samazināt vienkāršoto nodokļu režīmu skaitu, līdzīgos režīmus konsolidējot, kā arī iekļaut likumos pretizvairīšanās normas;
2. Palielināt s/d veicēju skaitu, panākot, ka darbību legalizē nereģistrēti s/d veicēji. Nodrošināt neaktīvo s/d veicēju darbības aktivizēšanu vai to darbības izbeigšanu;
3. Samazināt to s/d veicēju skaitu, kuri ilgākā periodā vispār negūst apliekamo ienākumu vai kuru apliekamais ienākums ir minimāls;
4. Radīt mehānismu, kas veicinātu mazos uzņēmumus neslēpt izaugsmi un iekļauties vispārējā nodokļu maksāšanas sistēmā;
5. Palielināt mazo uzņēmēju un mikrouzņēmumu darbinieku sociālās garantijas ilgtermiņā.

Koncepcijas izstrādes gaitā tika identificētas šādas problēmas un to risinājumi:

1. **Iespējamais risinājums, lai konsolidētu vienkāršotos nodokļu režīmus, kuri savstarpēji pārklājas potenciālā nodokļu maksātāju loka ziņā, un samazinātu vienkāršoto nodokļu režīmu izmantošanu nodokļu plānošanā:**
2. Lai konsolidētu vienkāršotos nodokļu režīmus:

* saglabāt patentmaksas sistēmu, to papildinot ar citiem s/d veidiem un reizi gadā pārskatīt tās apmērus,
* atteikties no fiksētā ienākuma nodokļa režīma, kas zināmā mērā dublē mikrouzņēmumu nodokļa sistēmu, un noteikt divus gadus ilgu pārejas periodu.

1. Lai mazinātu vienkāršoto nodokļu režīmu izmantošanu nodokļu plānošanā:

* vispārīgu nodokļu pretizvairīšanās normu iekļaušana likumā „Par nodokļiem un nodevām” attiecībā uz visiem nodokļiem (vispārējiem režīmiem un vienkāršotajiem režīmiem), lai mazinātu shēmu veidošanu nodokļu optimizācijas nolūkā, kā arī vienlaikus nodrošinot, ka normu piemērošana nerada nesamērīgu pierādījumu sniegšanas slogu uzņēmumam. Speciālo pretizvairīšanās normu iekļaušana likumā „Par iedzīvotāju ienākuma nodokli”;
* Mikrouzņēmumu nodokļa likuma papildināšana ar normām, kas paredz pārskatīt darbinieku mēneša ienākumu ierobežojumu apmēru saistībā ar kopējo darba algu pieaugumu valstī, tādējādi novēršot nepieciešamību manipulēt ar darba algām apstākļos, ja valstī vērojama vispārēja darba algu palielināšanās tendence.

1. **Personas, kas joprojām darbojas t.s. „pelēkās ekonomikas” zonā, kā arī pārāk liels neaktīvu s/d veicēju skaits, kas sadārdzina nodokļu administrēšanu, rada nepareizu statistisko ainu:**
2. Lai mazinātu nereģistrētās s/d apmērus:

* iesaistot pašvaldības, veikt analīzi (t.sk. reģionālā aspektā) un ieviest salīdzinoši mazas patentmaksas s/d jomās, kas līdz šim nav aptvertas, bet kurās pastāv izvairīšanās no nodokļiem risks;
* ieviest minimālo iedzīvotāju ienākuma nodokļa maksājumu (turpmāk – minimālais maksājums) – simbolisku samaksu (1 lats mēnesī vai 12 lati gadā) – iedzīvotājiem, kuriem ir piešķirta valsts vecuma pensija (tai skaitā priekšlaicīgi) un kuri veic noteikta veida neregulāru (piemēram, sezonālu) vai gadījuma rakstura saimniecisko darbību, t.i., ekonomiski aktīvajiem pensionāriem, vienlaicīgi nodrošinot, ka šiem maksātājiem netiek liegta iespēja saņemt valsts sociālās apdrošināšanas pakalpojumus. Ar šāda minimālā maksājuma veikšanu maksātāji apliecinātu, ka to ieņēmumi gadā nepārsniedz noteiktu apmēru (2000 latu). Minimālā maksājuma mērķis – legalizēt ekonomiski aktīvu pensionāru saimniecisko darbību, kas tiek veiktaniecīgos apmēros. Lai samazinātu saimnieciski neaktīvo reģistrēto nodokļu maksātāju skaitu, nepieciešams vienkāršot sistēmu s/d pārtraukšanai un ieviest minimālo iedzīvotāju ienākuma nodokli, minimālo uzņēmumu ienākuma nodokli, minimālo mikrouzņēmumu nodokli (turpmāk – minimālais nodoklis), kura apmērs būtu 36 lati gadā. Minimālo nodokli maksātu neaktīvi saimnieciskās darbības veicēji jeb personas, kuras neveic nodokļu maksājumus. Šo nodokli nepiemērotu s/d veicējiem par pirmo darbības gadu, kā arī, ja UIN un IIN maksātāji veic iedzīvotāju ienākuma nodokļa un valsts sociālās apdrošināšanas obligāto iemaksu maksājumus par darbiniekiem noteiktā apmērā, mikrouzņēmumu nodokļa maksātājam minimālo nodokli piemērotu, ja maksātājam taksācijas periodā nav apgrozījums.

1. **IIN maksātāju grupā ar ļoti mazu gada apgrozījumu salīdzinoši pārāk liels s/d veicēju īpatsvars, uz kuru attiecināma pārāk maza apliekamā ienākuma daļa**

Ņemot vērā iepriekš minētos pasākumus, nodokļu administrēšanas līmenī veicināt jau sākotnēju mazo s/d veicēju reģistrāciju kā patentmaksas vai minimālā maksājuma maksātāju un pilnveidot jaunizveidotu nodokļu maksātājukonsultēšanas un informēšanas procesu. Normatīvo aktu un administrēšanas līmenī izvērtēt mazajiem s/d veicējiem izvirzītās prasības grāmatvedības uzskaites kārtošanai (īpaši mazajām SIA, kuru apgrozījums nepārsniedz 70 tūkst. latu gadā)¸ ņemot vērā 2012.gada 14.martā Eiropas Parlamenta un Padomes Direktīvu 2012/6/ES, ar ko attiecībā uz saimnieciskām mikrovienībām groza Padomes Direktīvu 78/660/EEK par noteiktu veidu sabiedrību gada pārskatiem.

1. **IIN maksātāju grupai ar mazu apgrozījumu trūkst izaugsmes stimulu, lai uzrādītu patieso apgrozījuma pieaugumu. Spēkā esošie vienkāršotie nodokļu režīmi neveicina mazo uzņēmumu izaugsmi un iekļaušanos vispārējā nodokļu maksāšanas sistēmā**

Iespējamais risinājums, lai nodrošinātu, ka vienkāršotie nodokļu režīmi nekavē mazo uzņēmumu patiesā apgrozījuma pieauguma parādīšanu pārskatos, izaugsmi un iekļaušanos vispārējā nodokļu maksāšanas sistēmā:

1. Noteikt, ka, mikrouzņēmumu nodokļa maksātājiem pārsniedzot Mikrouzņēmumu nodokļa likumā noteikto apgrozījuma slieksni, netiek piemērota papildu nodokļa likme, ja tas pēdējo trīs taksācijas gadu laikā savos pārskatos uzrādījis stabilu apgrozījuma pieauguma tendenci, bet saglabājot nosacījumu, ka, s/d veicējam nākamajā taksācijas gadā jāveic nodokļu maksājumi saskaņā ar vispārējo nodokļu režīmu. Līdzīgi noteikumi būtu paredzami arī attiecībā uz darbinieku skaita palielināšanos mikrouzņēmumā;
2. Lai novērstu iepriekšminētā stimula ļaunprātīgu izmantošanu un iespējamo izvairīšanos no nodokļiem, paredzēt Mikrouzņēmumu nodokļa likumā gan apgrozījuma summas, gan darbinieku skaita pārsnieguma maksimālo ierobežojumu gadījumā, ja mikrouzņēmums pārsniedz likumā noteiktos kritērijus.
3. **Mazo uzņēmēju un mikrouzņēmumu darbinieku nepietiekamas sociālās apdrošināšanas risks ilgtermiņā**

Paredzēt, ka Labklājības ministrija sagatavo analīzi, kurā izvērtē mazo s/d veicēju, t.sk. pašnodarbināto un mikrouzņēmumu nodokļa maksātāju un darbinieku valsts sociālās apdrošināšanas iemaksu faktisko apmēru un iespējas ar tām nodrošināt sociālās apdrošināšanas pakalpojumu sniegšanu, nepieciešamības gadījumā piedāvājot iespējamos risinājumus.

Finanšu ministrs A. Vilks

19.07.2012 13:32

1022

A. Orehova 67095494,

[anda.orehova@fm.gov.lv](mailto:anda.orehova@fm.gov.lv)